पाएं अपने शहर की ताज़ा ख़बरें और फ्री ई-पेपरडाउनलोड करें
(भोला पांडेय) जहां एक तरह पूरे देश में कोरोना महामारी ने हाहाकार मचा रखा है। सरकार और प्रशासन की सारी सेवाएं कम पड़ गयी हैं। वहीं समाज के कुछ के ऐसे भी लोग आगे आए हैं जाे अपनी लग्जरी कार को एंबुलेंस बनाकर सोसाइटी के लोगों की फ्री में सेवाएं देनी शुरू की है। अब तक दर्जनभर लोगों को समय रहते आक्सीजन सपोर्ट के साथ अस्पताल पहुंचा चुके हैं। खास बात ये है कि ये कोरोना वॉरियर 24 घंटे सेवा के लिए तैयार हैं। इनका मकसद किसी की एंबुलेंस अथवा ऑक्सीजन की कमी से जान न जाए। ऐसी ही दरियादिली दिखाई है ग्रेटर फरीदाबाद स्थित पार्क फ्लोर दो सोसाइटी निवासी कर्मवीर सिंह।
कर्मवीर सिंह ने टीम बनाकर मानवता की मिसाल पेश करते हुए अपनी कार को ही एंबुलेंस के रूप में बनाकर लोगों की सेवा में लगा दिया। उनका मकसद है कि कोरोना ग्रस्त लोगों को समय पर ऑक्सीजन मिल पाए और उपचार के लिए अस्पताल में ले जाया जा सके।
इनके मन में ऐसे आया सेवा भाव
कोरोना वॉरियर टीम पार्क फ्लोर दो के मुखिया कर्मवीर सिंह ने दैनिक भास्कर को बताया कि कुछ दिन पहले ही उनकी सोसाइटी में रहने वाले दो लोगों की समय पर एंबुलेंस न मिलने पर जान चली गयी। सरकारी मिल नहीं पायी। प्राइवेट एंबुलेंस वाले पलवल और अलवर तक ले जाने के लिए 10 से 25 हजार रुपए तक मांगे थे। इससे मन बहुत दुखी हुआ। इसके बाद सोसाइटी के लोगों ने मिलकर अपनी कार काे एंबुलेंस बनाकर सेवा करने की योजना बनाई। उन्होंने कहा कि ग्रेटर फरीदाबाद में रहने वाले कोई भी व्यक्ति जरूरत पड़ने पर उनके मोबाइल नंबर 9910946685 पर कभी भी संपर्क कर सकता है।
टीम में ये लोग हैं शामिल
कोरोना वॉरियर टीम में कर्मवीर सिंह के अलावा रमेश गुलिया, राजीव भारद्वाज, अमित गाैतम, संतोष सूर्या, परेश शर्मा, संदीप गुप्ता, नीलेश जायसवाल, जगन रेड्डी, सुमित कंबोज आदि लोग शामिल हैं। पेशे से कारोबारी कर्मवीर सिंह ने बताया कि उनकी सोसाइटी में करीब पांच सौ फ्लैट हैं। यहां की आबादी करीब ढाई हजार है। यहां रहने वाले सभी जरूरतमंदों के लिए उनकी कार एंबुलेंस हमेशा तैयार है। उन्होंने बताया कि कार के अंदर पार्टीशन करा दिया है। ड्राइवर पूरी सावधानी के साथ पीपीई किट पहनकर ड्राइव करता है। उन्होंने बताया कि उनकी ये सेवा अपनी सोसाइटी समेत नहरपार में अन्य सोसाइटियों के लिए उपलब्ध है।
कार को बनाया ICU बेड
उन्होंने बताया कि अपनी कार को ही ICU बेड के रूप में तब्दील कर दिया है। ऑक्सीजन सिलेंडर लगाकर उसमें गंभीर मरीजों को अस्पताल पहुंचाने का काम शुरु किया गया है। इसके बदले कोई चार्ज नहीं लिया जाता। उन्होंने ये भी बताया कि उनके पास 7-8 गैस सिलेंडर सोसाइटी के लिए उपलब्ध कराया है। ताकि ऑक्सीजन की कमी से किसी की जान न जाए। सोसाइटी के लोगों का कहना है कि यदि हर इंसान अपनी जिम्मेवारी खुद समझने लग जाए तो सरकार और जिला प्रशासन के ऊपर पड़ने वाले अतिरिक्त बोझ से स्वास्थ्य सेवा से जुड़े डॉक्टरों और कर्मचारियों को राहत मिलेगी।लोगों ने अन्य सोसाइटी के लोगों को भी इस तरह काम करने के लिए आगे आने की अपील की है। क्योंकि सरकार और प्रशासन के भरोसे जीवन नहीं बचने वाला।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn